Predkladacia správa 
  
	Predložený návrh zákona o   štátnej správe v oblasti sociálnych vecí, rodiny a služieb zamestnanosti a o zmene a doplnení niektorých zákonov je vypracovaný mimo Plánu legislatívnych úloh vlády Slovenskej republiky na rok 2003. Návrh zákona bol vypracovaný na základe úlohy pod p.č. 3 v mesiaci marec Plánu práce vlády SR na rok 2003, schváleného uznesením vlády SR č. 1381 zo dňa 18. decembra 2002.

	Účelom návrhu zákona je riešiť výkon štátnej správy v oblasti sociálnych vecí, rodiny a služieb zamestnanosti po zániku okresných úradov a zrušení Národného úradu práce, upraviť  zriadenie, postavenie a pôsobnosť orgánov štátnej správy v oblasti sociálnych vecí a rodiny, ako aj služieb zamestnanosti, a to v rámci reformy inštitúcií sociálneho systému a trhu práce, najmä z dôvodu:

-	utvorenia právneho rámca orgánov  štátnej správy a ich činností,
-	administratívneho zjednodušenia poskytovania služieb v oblasti sociálnej sféry a zamestnanosti,
-	spružnenia trhu práce a motivácie občanov zamestnať sa,
-	zefektívnenia a zároveň sprehľadnenia využitia verejných prostriedkov,
-	skvalitnenia výkonu úloh na úseku sociálnych vecí, rodiny a služieb zamestnanosti.

	V súvislosti s navrhovanou právnou úpravou sa navrhuje  ďalšími článkami  zmeniť zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov,  zmeniť a doplniť zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov, zmeniť a doplniť zákon č. 195/1998 Z. z. o sociálnej pomoci v znení neskorších predpisov v nadväznosti na úpravu prechodu niektorých pôsobností v oblasti sociálnej pomoci z krajských úradov a okresných úradov na vyššie územné celky, doplniť zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, zmeniť zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov, doplniť zákon č. 281/2002 Z. z. o prídavku na dieťa a o príspevku k prídavku na dieťa v znení zákona č. 658/2002 Z. z., doplniť zákon č. 280/2002 Z. z. o rodičovskom príspevku v znení zákona č. 643/2002 Z. z., doplniť zákon č. 235/1998 Z. z. o príspevku pri narodení dieťaťa, o príspevku rodičom,   ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony, doplniť zákon č. 265/1998 Z. z. o pestúnskej starostlivosti a o príspevkoch pestúnskej starostlivosti, doplniť zákon č. 236/1998 Z. z. o zaopatrovacom príspevku, doplniť zákon č. 238/1998 Z. z. o príspevku na pohreb a doplniť zákon č. 300/1999 Z. z. o príspevku na bývanie. 

Dopady realizácie navrhovanej právnej úpravy sú uvedené v Doložke finančných, ekonomických, environmentálnych vplyvov a vplyvov na zamestnanosť. 

Návrh zákona bol predmetom pripomienkového konania. Zaslaný bol prostredníctvom elektronickej pošty a listami dňa 15. 4. 2003 predsedovi vlády Slovenskej republiky, všetkým podpredsedom vlády Slovenskej republiky, ministerstvám, ostatným ústredným orgánom štátnej správy, ďalším orgánom a inštitúciám, ako aj vybraným inštitúciám, ktorých sa problematika dotýka, spolu 54 pripomienkujúcim subjektom.  Z toho 22 pripomienkujúcich subjektov neuplatnilo žiadne pripomienky a 12 pripomienkujúcich subjektov sa k návrhu zákona nevyjadrilo. Pripomienky zásadného charakteru uplatnilo 11 pripomienkujúcich subjektov. Niektoré pripomienky zásadného charakteru boli odstránené v rámci rozporového konania. Odôvodnené vecné a legislatívno-technické pripomienky sú v návrhu zákona zapracované. Výsledky pripomienkového konania sú uvedené vo vyhodnotení pripomienkového konania, ktoré je súčasťou materiálu.

Materiál bol predmetom rokovania plenárneho zasadnutia Rady hospodárskej a sociálnej dohody Slovenskej republiky konaného dňa 21. mája 2003 so záverom, že sa nedospelo k dohode z dôvodu nesúhlasu Asociácie zamestnávateľských zväzov a združení Slovenskej republiky a Konfederácie odborových zväzov Slovenskej republiky a sociálni partneri žiadali opätovné prerokovanie materiálu. Materiál bol opätovne prerokovaný dňa 30. mája 2003 a opätovne sa nedospelo k dohode.

Z rokovania Legislatívnej rady vlády Slovenskej republiky z 3. júna 2003 vyplynulo pripraviť nové znenie uvedeného návrhu zákona, ktoré bude predmetom ďalšieho rokovania Legislatívnej rady vlády Slovenskej republiky.

Vyhlásenie

Ministerstva práce, sociálnych vecí a rodiny Slovenskej republiky

	Návrh zákona o  štátnej správe v oblasti sociálnych vecí, rodiny  a  služieb zamestnanosti a o zmene a doplnení niektorých zákonov sa predkladá na rokovanie vlády Slovenskej republiky so zásadným rozporom 

1.	s Národným úradom práce, ktorý
k čl. I § 9
-	zásadne nesúhlasí s návrhom zákona (s navrhovaným riešením) , a to so zrušením Národného úradu práce. Zastáva názor, že navrhované riešenie je nesystémové, neprehľadné a nefunkčné.

2.	s Asociáciou zamestnávateľských zväzov a združení Slovenskej republiky, ktorá
-	má zásadné výhrady voči potlačeniu práv platcov zdrojov, pričom štát nie je prispievateľom, až na vymedzený okruh zamestnancov,
k čl. I § 7
-	žiada presnejšie vymedzenie pôsobností „poradných komisií“.

3.	s Konfederáciou odborových zväzov Slovenskej republiky, ktorá
k čl. III bod 2 § 79a
-	zásadne nesúhlasí s tendenciou likvidácie tripartizmu, pokiaľ by zástupcovia zamestnancov nemali participovať v „samosprávnych výboroch“.

4.	so Slovenským odborovým zväzom verejnej správy, ktorý
-	zásadne nesúhlasí s predkladaným návrhom zákona z dôvodu návratu k štátnemu dirigizmu. 

5.	so Združením miest a obcí Slovenska, ktoré
k čl. I § 9
-	zásadne nesúhlasí so zrušením  verejnoprávnej inštitúcie, čo nekorešponduje so zámermi reformy verejnej správy a čo považuje za krok späť, smerujúci k centralizácii,
k čl. III bod 2 § 79a
-	zásadne nesúhlasí s členstvom pri utváraní samosprávnych výborov, nakoľko pri riešení zásadných otázok zamestnanosti a na schvaľovaní použitia nástrojov aktívnej politiky trhu práce by mali participovať najmä predstavitelia miest a obcí, ktoré nie sú vo vzťahu podriadenosti k samosprávnym krajom,
k prílohe č. 1 a  2
-	žiada predložený návrh zákona prepracovať a zosúladiť s materiálmi, týkajúcimi sa reformy verejnej správy.